RESOLUCIÓN do 6 de febreiro de 2007, da División de Recursos Humanos e Desenvolvemento Profesional, pola que se abre o prazo para que determinado persoal licenciado sanitario, das unidades e servizos de Atención Primaria, solicite os graos I e II de desenvolvemento profesional ou a extinción da súa integración funcional.
SERVIZO GALEGO DE SAÚDE — III. OUTRAS DISPOSICIÓNS — 15/02/2007

Como consecuencia das solicitudes presentadas e resoltas de conformidade coa orde da Consellería de Sanidade do 16 de maio de 2006 (DOG nº 102, do 30 de maio), determinado persoal licenciado sanitario de cota e zona está de forma provisional integrado funcionalmente nas unidades e servizos de Atención Primaria e incorporado co mesmo carácter provisional ao réxime extraordinario de carreira profesional deseñado polo Decreto 155/2005, do 9 de xuño (DOG nº 112, do 13 de xuño). Esta incorporación especial ao réxime extraordinario de carreira realizouse co recoñecemento dun pregrao e a percepción do correspondente complemento de carreira.
Neste momento o proceso, caracterizado por situacións xurídicas de provisionalidade, debe ter a súa continuidade, segundo a secuencia temporal establecida nas referidas disposicións, coa avaliación da integración funcional provisional por parte das comisións de avaliación. Os criterios de avaliación figuran incorporados á propia Orde do 16 de maio de 2006.
O resultado positivo desta avaliación habilitará, segundo o caso, e para os profesionais que cumpran os requisitos xerais establecidos no decreto (períodos de servizos prestados e situación de activo ou asimilada), o recoñecemento dos graos I e II e a irreversibilidade da integración funcional. O resultado negativo, pola contra, suporá a extinción da integración provisional nos termos previstos no artigo 7 da orde: recuperación das condicións previas á integración e perda simultánea de todos os dereitos nacidos do réxime extraordinario de desenvolvemento profesional, particularmente do complemento de carreira pregrao que neste momento perciben os profesionais.
Dado que as comisións de avaliación se constituíron recentemente e que desenvolven unha tarefa esencial de seguimento da integración funcional e de información aos profesionais e á Comisión Central do resultado do seguimento, resulta oportuno agora optar por un prazo longo de presentación de solicitudes que permita exercer ditas encomendas de seguimento e avaliación coas garantías precisas. Ademais, a propia secuencia temporal deseñada nas normas -graos I e II con efectos de xaneiro de 2007 aconsella acumular nesta única resolución o inicio do procedemento para o acceso aos dous graos.
De conformidade co previsto no artigo 7 da Orde do 16 de maio de 2006, e sen prexuízo do mandato a el incorporado para que os órganos directivos das
institucións sanitarias lle comuniquen a este centro directivo as avaliacións negativas da integración funcional, con esta resolución iníciase tamén o prazo para que os propios interesados poidan instar a extinción da súa integración funcional negativamente avaliada.
Por último, procede igualmente iniciar con esta resolución o prazo para que o persoal licenciado sanitario, que teña recoñecido o grao I con efectos do 1 de xaneiro de 2006 (disposición transitoria da referida orde), solicite o acceso ao grao II de desenvolvemento profesional.
En consecuencia, en uso das facultades outorgadas no Decreto 155/2005, do 9 de xuño, e na Orde do 16 de maio de 2006, logo de acordo adoptado na Mesa Sectorial de Negociación, esta división
RESOLVE:
Primeiro.-Obxecto.
Esta resolución ten por obxecto:
a) Abrir o prazo para que o persoal licenciado sanitario de cota e zona integrado funcionalmente nas unidades e servizos de Atención Primaria, de conformidade coa orde da Consellería de Sanidade do 16 de maio de 2006 (DOG nº 102, do 30 de maio), solicite o acceso aos graos I e II de desenvolvemento profesional ou a extinción da súa integración funcional.
b) Abrir o prazo para que o persoal licenciado sanitario que teña recoñecido o grao I con efectos do 1 de xaneiro de 2006 (disposición transitoria da referida orde) solicite o acceso ao grao II de desenvolvemento profesional.
Segundo.-Acceso aos graos I e II de desenvolvemento profesional. Persoal integrado funcionalmente.
Poderá solicitar o recoñecemento dos graos I e II o persoal a que se refire a alínea a) da disposición primeira que cumpra os seguintes requisitos:
a) Servizos prestados na categoría ou especialidade: para o grao I, 5 anos; para o grao II, 12 anos.
Este requisito acreditarase mediante certificación de servizos prestados emitida polo centro correspondente.
b) Estar en situación de activo ou asimilada, acreditada mediante a certificación a que se fixo referencia na alínea a) anterior.
c) Ter superado favorablemente a avaliación da súa integración funcional, realizada pola correspondente comisión de avaliación en atención do previsto no artigo 6 da orde da Consellería de Sanidade do 16 de maio de 2006 (DOG nº 102, do 30 de maio).
Queda exceptuado do cumprimento deste último requisito o persoal que se atope nalgunha das situacións previstas no punto 1 do artigo 6 do Decreto 155/2005.
Para valorar o cumprimento dos requisitos referidos nas alíneas a) e b) atenderase á data 31 de decembro de 2006.
Terceiro.-Extinción da integración funcional provisional. Persoal integrado funcionalmente.
De conformidade e cos efectos previstos no artigo 7 da Orde do 16 de maio de 2006, o persoal a que se refire a alínea a) da disposición primeira desta resolución poderá solicitar a extinción da súa integración funcional co informe da presidencia da comisión de avaliación sobre o resultado negativo, impeditivo do acceso ao grao I, da integración funcional.
Cuarto.-Solicitudes. Persoal integrado funcionalmente.
Cada solicitante deberá cubrir unha única solicitude axustándose necesariamente aos modelos que figuran como anexo.
-Anexo I: solicitude de recoñecemento de graos I e II de desenvolvemento profesional.
-Anexo II: solicitude de extinción da integración funcional.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, que advirte que na folla de solicitude debe figurar o selo de rexistro, quedando os orixinais en poder da Administración e expedindo copia para o interesado. A solicitude, debidamente dilixenciada pola presidencia da comisión para facer constar o resultado da avaliación, deberá dirixírselle á División de Recursos Humanos e Desenvolvemento Profesional do Sergas e presentarse no prazo que se inicia o día seguinte ao da publicación desta resolución no Diario Oficial de Galicia e finaliza o 30 de marzo de 2007.
Quinto.-Acceso ao grao II. Persoal da disposición transitoria da Orde do 16 de maio de 2006.
Poderá solicitar o recoñecemento do grao II o persoal a que se refire a alínea b) da disposición primeira desta resolución.
Os interesados deberán presentar a súa solicitude no prazo de vinte días hábiles contados desde o día seguinte ao da publicación desta resolución no Diario Oficial de Galicia.
A solicitude, dirixida á División de Recursos Humanos e Desenvolvemento Profesional do Sergas, así como a documentación acreditativa dos requisitos, deberá presentarse necesariamente no modelo que figura como anexo da Resolución do 29 de maio de 2006 (DOG nº 106, do 5 de xuño), pola que se abriu o prazo para o recoñecemento do grao II de desenvolvemento profesional das categorías de licenciados sanitarios.
Santiago de Compostela, 6 de febreiro de 2007.
Antonio José Fernández Paniagua
Director xeral da División de Recursos Humanos
e Desenvolvemento Profesional